ธปท.เผยผลโรดโชว์สหรัฐยังมั่นใจลงทุนไทย
โฆษกธปท.เผยการพบนักลงทุนในสหรัฐในงานโรดโชว์นักลงทุนยังเชื่อมั่นและสนใจลงทุนในไทยต่อเนื่อง เนื่องจากนโยบายรัฐสนับสนุนธุรกิจ
9 ต.ค. 2557

โฆษกธปท.เผยการพบนักลงทุนในสหรัฐในงานโรดโชว์นักลงทุนยังเชื่อมั่นและสนใจลงทุนในไทยต่อเนื่อง เนื่องจากนโยบายรัฐสนับสนุนธุรกิจ
นายจิรเทพ เสนีวงศ์ ณ อยุธยา โฆษก ธนาคารแห่งประเทศไทย(ธปท.) กล่าวถึงผลการพบปะกับนักลงทุนต่างประเทศประมาณ 30 คน ที่นครนิวยอร์ก สรัฐมเมริกา ซึ่งได้มีการแลกเปลี่ยนความคิดเห็นระหว่าง รัฐมนตรีคลัง และผู้ว่าการ ธปท.เกี่ยวกับทิศทางของนโยบายเศรษฐกิจการเงินของไทยว่า ในงานนนี้ นายประสาร ไตรรัตน์วรกุล ผู้ว่าการ ธปท.ได้ยืนยันบทบาทของ ธปท.ในการดูแลเสถียรภาพทางเศรษฐกิจและระบบสถาบันการเงินให้มีความเข้มแข็ง ที่จะเป็นพื้นฐานสำคัญของการเติบโตที่ยั่งยืน โดยนักลงทุนต่างชาติยังให้ความสนเข้าลงทุนไทยอย่างต่อเนื่อง เห็นได้จากในระหว่างการพบปะหารือ นักลงทุนได้แสดงความสนใจที่จะลงทุนต่อเนื่องในตราสารการเงินไทย ซึ่งทีมที่ร่วมคณะในการไปโรดโชว์ของไทยก็ได้ชี้แจงว่าจะมีการออกตราสารเพื่อไฟแนนซ์ การลงทุนภาครัฐในโครงสร้างพื้นฐานเป็นสำคัญ นอกจากนี้ นักลงทุนยังแสดงความสนใจในตราสารภาคเอกชนที่ออกเป็นเงินตราต่างประเทศด้วย
นายจิรเทพ กล่าวว่า อย่างไรก็ดีในช่วงรอยต่อทางเศรษฐกิจและการเมืองขณะนี้ นักลงทุนต่างประเทศและทางการไทยเห็นพ้องกันว่า นโยบายของรัฐบาลที่สนับสนุนภาคธุรกิจ (pragmatic and market friendly) เป็นสิ่งที่สำคัญมาก โดยส่วนหนึ่งเห็นว่าประเด็นทางปรับตัวทางการเมืองเป็นเรื่องภายในประเทศ และด้วยขนาดของเศรษฐกิจไทย และการเป็นส่วนหนึ่งของอาเซียน ไทยยังเป็นที่น่าสนใจในเชิงกลยุทธ์การลงทุนของนักลงทุนต่างประเทศในตลาดเกิดใหม่ (emerging markets) ส่วนในระยะปานกลางความคืบหน้าในการปฏิรูปเศรษฐกิจ การลงทุนในโครงสร้างพื้นฐาน การลดความเหลื่อมล้ำในการกระจายรายได้ และนโยบายที่เพิ่มความสามารถในการแข่งขันของไทยจะเป็นปัจจัยสำคัญในการดึงดูดการลงทุนจากต่างประเทศ
นายจิรเทพ กล่าวอว่า นอกจากนี้ ผู้ว่าการ ธปท.ยังได้ให้ความมั่นใจแก่นักลงทุนในเรื่องความเพียงพอของเงินสำรองทางการของไทยในปัจจุบันที่มีประมาณ 1.8-1.9 แสนล้านเหรียญสหรัฐ รวมถึงชี้แจงถึงความพร้อมในการดูแลการเคลื่อนย้ายเงินทุนระหว่างประเทศ เพราะไทยมีระบบอัตราแลกเปลี่ยนลอยตัวเป็นกลไกหลักในการช่วยปรับตัวเงินทุนเคลื่อนย้ายได้อยู่แล้ว
โฆษก ธปท. กล่าวอีกว่า ด้านการฟื้นตัวของเศรษฐกิจไทยในช่วงที่เหลือของปีนี้และในปีหน้านั้น ธปท.อยากให้มุ่งเน้น ที่ทิศทางของการฟื้นตัวมากกว่าตัวเลขเศรษฐกิจระยะสั้น ซึ่งต้องติดตามการฟื้นตัวของอุปสงค์ในประเทศ ทั้งการบริโภคและการลงทุนเอกชน ที่น่าจะปรับตัวดีขึ้นตามการใช้จ่ายภาครัฐ โดยในส่วนของ ธปท ประมาณการว่าแรงส่งของการใช้จ่ายในประเทศเฉลี่ยแต่ละไตรมาสในปี 2558 น่าจะอยู่ในอัตราที่สูงกว่าที่ธนาคารโลก(เวิดล์แบงก์)ประเมินไว้ 
สำหรับเรื่องหนี้ภาคครัวเรือน ผู้ว่าการ ธปท ชี้แจงต่อนักลงทุนว่า ครัวเรือนในกลุ่มรายได้สูงไม่มีประเด็นน่าเป็นห่วง และในเรื่องความสามารถในการชำระหนี้ทางสถาบันการเงินก็ดูแลในเรื่องนี้ใกล้ชิดอยู่แล้ว ส่วนในระยะปานกลางต้องแก้ปัญหาหนี้ครัวเรือนด้วยการให้ความรู้ทางการเงิน (financial literacy) และการสร้างโอกาสในการเพิ่มรายได้ อย่างไรก็ดีในกลุ่มครัวเรือนรายได้น้อยยังมีภาระหนี้สูง บวกกับครัวเรือนเกษตรกรที่ราคาสินค้าเกษตรตกต่ำมีผลให้การใช้จ่ายที่ชะลอลง อย่างไรก็ดีอัตราเร่งของหนี้ครัวเรือนเริ่มชะลอลงบ้างแล้ว ไม่ได้เพิ่มในระดับที่นากังวล